དབལ་ཤུལ་གསེར་རྟ།
སེ་རའི་རིན་ཕྲེང་ཚང་གིས་དབལ་ཤུལ་དཔོན་སྐལ་བཟང་མགོན་པོ་ལ་བསྩལ་པའི་བསླབ་བྱ།
སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ཞིང་སྐྱབས་སུ་མཆིའོ། །བྱིན་གྱིས་བརླབ་ཏུ་གསོལ། ཆོས་ཀྱི་རྒྱལ་པོ་སངས་རྒྱས་བཅོམ་ལྡན་འདས་དཔལ་རྒྱལ་བ་ཤཱཀྱ་ཐུབ་པས་སེམས་ཅན་ཐམས་ཅད་ཀྱི་དོན་དུ་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་པ་ཐམས་ཅད་མདོར་བསྡུས་ན་སྤང་བླང་གཉིས་སུ་འདུས་པ་ཡིན། སྤང་བྱ་མི་དགེ་བ་བཅུ་དང་བླང་བྱ་དགེ་བ་བཅུར་བསྡུས་ནས་གསུངས་པ་ཡིན། དེ་ཚུལ་བཞིན་སྒྲུབ་པ་ལ་ལས་འབྲས་ཀྱི་སྤང་བླང་ཟེར་བ་དང་འཇིག་རྟེན་ཡང་དག་པའི་ལྟ་བའང་ཟེར། དེ་ལ་གནས་ན་ངན་སོང་གསུམ་གྱི་སྒོ་ཁེགས་ནས་བདེ་འགྲོ་ལྷ་དང་མིར་སྐྱེས་ནས་མཐོ་རིས་ཀྱི་རྟེན་དེ་ལ་ཐར་པ་དང་ཐམས་ཅད་མཁྱེན་པ་གང་བསྒྲུབ་ཀྱང་དཀའ་ཚེགས་མེད། དེའི་རྒྱུ་མཚན་གྱིས་གནམ་གྱི་ལྷ་འཇམ་དབྱངས་གོང་མ་རྒྱལ་པོ་དང་། བོད་ཀྱི་རྒྱལ་པོ་ཆོས་རྒྱལ་མེས་དབོན་རྣམ་གསུམ་གྱི་སྐུ་རིང་ལ་ལས་འབྲས་དང་མཐུན་པའི་རྒྱལ་ཁྲིམས་ཆོས་བཞིན་བསྐྱངས་པའི་ལུགས་སྲོལ་གྱི་ཡི་གེ་མི་ཆོས་གཙང་མ་བཅུ་དྲུག་དང༌། དགེ་བཅུའི་ཁྲིམས་ཟེར་བ་ལ་བརྟེན་ནས་ལས་འབྲས་དྲང་པོར་སྤྱོད་པ་ལ་བདག་རྐྱེན་དང་གཟེངས་བསྟོད། ལས་འབྲས་ལོག་པར་སྤྱོད་པ་ལ་བཀའ་བཀྱོན་དང་ཆད་ལས་གཅོད་པ་དེ་ལ་རྒྱལ་ཁྲིམས་ཟེར་བ་རེད། དེ་ཡང་ཐོག་མར་རང་མ་ཐུལ་བར་གཞན་མི་འདུལ་བས་རང་གིས་དགེ་བཅུའི་ཁྲིམས་ལེགས་པར་བསྲུང་ནས་དེ་ནས་གཞན་ལ་དེ་དང་མཐུན་དགོས་པར་བཀའ་བསྩལ་ན་ཀུན་གྱིས་དང་བླང་བྱེད་པ་ཆོས་ཉིད་ཡིན། གཞན་གྱི་སྲོག་གཅོད་པ་དང༌གཞན་ལ་བརྡུང་བཙོག་བྱེད་པ་སྤངས་ནས་སྲོག་བསྐྱབས་པ་དང༌། ཚེ་བསླུ་གཏོང་བ་སོགས་བྱས་ན་རང་ཚེ་རིང་ཞིང་ནད་མེད་པ་ཡིན། གཞན་གྱི་ནོར་འཕྲོག་པ་སོགས་མ་བྱིན་ལེན་སྤངས་། སེར་སྣ་མེད་པར་དཀོན་མཆོག་གསུམ་མཆོད་པ་དང༌། ངན་སློང་ལ་སྦྱིན་པ་གཏོང་བ་སོགས་ཕན་བཏགས་ན་རང་ལ་ལོངས་སྤྱོད་རྒྱས་ཤིང་ཆུད་མི་ཟ་བར་བསགས་པ་ཆོས་ཕྱོགས་ལ་གཏོང་ནུས་པ་ཡིན། གཞན་གྱིས་བདག་ཏུ་བཟུང་བའི་བུད་མེད་འཕྲོག་པ་དང༌། འདོད་ལོག་སྤྱོད་པ་སོགས་སྤངས་ནས་ཉ་སྟོང་ཚེས་བརྒྱད་ལ་བསྙེན་གནས་བསྲུང་བ་དང་དགོན་གནས་དང་རྟེན་དྲུང་དུ་མི་ཚངས་སྤྱོད་བསྲུང་བ་དང༌། ཚུལ་ཁྲིམས་རྣམ་པར་དག་པ་བསྲུང་བ་ལ་བསྔགས་བརྗོད་དང་ཕན་ཐོགས་བྱེད་པ་དང༌། ཚུལ་འཆལ་སྡོམ་ཤོར་སོགས་ལ་ཐུགས་མི་དགྱེས་པའི་རྣམ་འགྱུར་དང༌། བཀག་ཆ་མཛད་པ་དང༌། གྲུབ་རྟགས་དང་ལུང་བསྟན་ཡོད་ཟེར་བའི་ཟོག་པོའི་རིགས་དབུ་འཕང་མི་བསྟོད་པ་སོགས་ཡ་རབས་དམ་པའི་ལུགས་སྲོལ་ལ་གནས་ན་ཚེ་རབས་ཐམས་ཅད་དུ་རང་གི་བདེ་འགྲོའི་ལུས་རྟེན་ཁྱད་པར་ཅན་ཐོབ་པ་དང༌། རང་གི་ཡིད་དང་མཐུན་པའི་འཁོར་ཕུན་སུམ་ཚོགས་པ་འདུ་བ་དང༌། དེ་དག་གིས་རང་མི་བསླུ་ཞིང་བློ་གཏད་ཆོག་པ་སོགས་ཡོང་ངེས་པ་ཡིན། དགོས་པ་མེད་པར་རྫུན་མི་སྨྲ་ཞིང༌བདེན་པར་སྨྲས་ན་རང་གི་ཚིག་གཞན་གྱིས་ཚད་མར་འཛིན་པ་དང༌། གཞན་གྱིས་རང་ལ་བསྟོད་པ་དང༌། བསྔགས་པ་བརྗོད་པ་དང༌། གཞན་གྱིས་རང་ལ་བདེན་པར་སྨྲ་ཞིང་མི་བསླུ་བ་སོགས་ཀྱི་ཕན་ཡོན་ཚེ་འདི་དང་ཕྱི་མ་ཐམས་ཅད་ལ་ཐོབ་ངེས་ཡིན། གཞན་ལ་དགོས་མེད་དུ་ཕྲ་མ་བྱེད་པ་སྤངས་ནས་འཁོན་བསྡུམས་པ་སོགས་བྱས་ན་རང་དང་རང་གི་མཛའ་བཤེས་ཀྱི་བར་དུ་ཕྲ་མ་མི་ཆུད་པར་འདྲིས་ཡུན་འགྲོགས་ཡུན་རིང་བ་དང༌། འཁོར་གཡོག་བཟང་པོ་རང་ལ་ཕན་ཐོགས་ངེས་ཤིག་དང་དུས་ནམ་ཡང་འཕྲད་པ་སོགས་ཡོང་ངེས་ཡིན། དོན་མེད་པར་གཞན་ལ་བརྙས་སྨོད་དང་ཚིག་རྩུབ་གཏོང་བ་སྤངས་ནས་ངག་འཇམ་པོའི་སྒོ་ནས་གཞན་གྱི་ཡིད་ལ་འཐད་པའི་གཏམ་སྨྲ་མཁས་ཤིང་ཀུན་དགའ་བར་བྱས་ན་རང་གིས་མི་སྙན་པ་མི་ཐོས་ཤིང་ཡིད་དུ་འོང་བའི་གཏམ་ཐོས་པ་དང༌སྐྱེ་བོ་ཐམས་ཅད་དགའ་ནས་རང་ལ་འདུད་པ་དང༌། གུས་པ་དང༌། སྙན་པར་བརྗོད་པ་སོགས་འདི་ཕྱི་ཐམས་ཅད་ལ་ཐོབ་ངེས་ཡིན། དོན་མེད་པའི་ངག་འཁྱལ་གླུ་ལེན་པ། སྒྲུང་བཤད་པ། བོན་ཆོས་འདོན་པ་སོགས་སྤངས་ནས་མ་ཎི། ལྟུང་བཤགས། སྒྲོལ་མ། སྐྱབས་འགྲོ་སོགས་ཁ་འདོན་བཟང་པོ་ཚེ་འདི་ཕྱི་ལ་ཕན་ཐོགས་ནུས་སྐྱོབས་ངེས་ཅན་རེ་ལ་དུས་རྒྱུན་པར་གསོལ་བ་བཏབ་ན་ཚེ་རབས་ཐམས་ཅད་དུ་ངག་བཙུན་ཞིང་། ཚིག་བཟུང་བར་འོས་པ་དོན་དང་ལྡན་པའི་གཏམ་སྨྲ་ཤེས་པ། དོན་མེད་པའི་འཆལ་གཏམ་མི་མང་བ། ངེས་པའི་དོན་ལ་སྤོབས་པ་ཆེ་བ། མ་ངེས་པའི་དོན་ལ་སྤོབས་པ་ཆུང་བ་ཡ་རབས་ཀྱི་ལུགས་སྲོལ་ཅན་ཞིག་ཡོང་ངེས་ཡིན། བརྣབ་སེམས་འདོད་པ་ཆེ་ལ་ཆོག་མི་ཤེས་པ་སྤངས་ནས་ནོར་ལོངས་སྤྱོད་ཐམས་ཅད་བསགས་པའི་ཐ་མ་འཛད་པ་ཡུན་རིང་ལ་མི་དབང་བར་གཞན་ལ་ཐོབ་འགྲོ་བ་ཤ་སྟག་ཡིན། དེར་མ་ཟད་རང་གི་ལུས་ལོངས་སྤྱོད། གཉེན་མཛའ་བཤེས་རིགས་རུས་ཐོབ་ཐང་ལོ་བཅུ་སྐོར་ཚུན་ཆད་ལ་འབྲལ་ནས་ས་ཕྱོགས་གཞན་ངོ་མི་ཤེས་པ་ཞིག་ཏུ་ལུས་ངན་པ་ལོངས་སྤྱོད་ཆུང་བ། དབང་ཆུང་བ་ཞིག་ཏུ་སྐྱེ་འགྲོ་བ་ཁོ་ཐག་ཡིན་བསམ་པ་ལྟ་བུའི་བློ་དུས་རྒྱུན་པར་སེམས་ལ་ཤར་ན་ནོར་ལོངས་སྤྱོད་ཀྱི་སྟེང་གི་ཆགས་ཞེན་དང་སེར་སྣ་ལྡོག་ནས་ནོར་ལ་སྙིང་པོ་ལེན་འདོད་འོང་བ་ཆོས་ཉིད་ཡིན། གཞན་ལ་གནོད་སེམས་ཟེར་བ་གཞན་གྱི་དཔལ་འབྱོར་རྒུད་ན་ཅི་མ་རུང་སྙམ་པའི་ཕྲག་དོག་དང་ཁོང་ཁྲོ་ལ་ཟེར། རང་མཐོ་ན་ལོངས་སྤྱོད་རྒྱས་ན་སྙམ་པ་ང་རྒྱལ་དང་འདོད་འདུན་རེད། དེ་ཚོ་སེམས་ལ་ཤར་མི་བཅུག་པར། ཁོང་ཁྲོས་དགེ་རྩ་བཅོམ། ཕྲག་དོག་ཆེ་ན་བསོད་ནམས་ཅན་ཐམས་ཅད་ལ་སྡང་ཞིང་ཁ་ལས་མི་དགེ་བ་སོགས་ཉེས་དམིགས་དྲན་པའི་སྒོ་ནས་འཁོར་བ་འདི་སྡུག་བསྔལ་གྱི་རང་བཞིན་ཡིན་པས་དགྲ་གཉེན་ལ་ངེས་པ་མེད། ལོ་རེ་རེ་གཉིས་གཉིས་ནས་འགྱུར་འགྲོ། དེས་ན་དགྲ་ལ་སྡང་སེམས་ཧ་ཅང་མི་ཆེ། གཉེན་ལ་ཆགས་སེམས་ཧ་ཅང་མི་ཆེ་བར་དགྲ་གཉེན་འགོ་སྙོམས་ཞིག་ཡོང་ན་སྙམ་དུ་བསམ་ནས་སེམས་ཅན་ཐམས་ཅད་བདེ་བ་དང་ལྡན་ན། སྡུག་བསྔལ་དང་བྲལ་ན་སྙམ་དུ་བྱམས་སྙིང་རྗེ་བསྒོམ་ན་ཚེ་རབས་ཐམས་ཅད་དུ་ལྷ་མི་ཐམས་ཅད་བྱམས་ཤིང་ལས་གང་བསམ་ཐམས་ཅད་འགྲུབ་པར་ལྷ་དང་བསྲུང་མ་ཐམས་ཅད་ཀྱིས་སྐྱོང་བར་ངེས་པ་ཡིན། དགེ་བས་ཕན་མི་ཐོགས། སྡིག་པས་གནོད་མི་སྐྱེལ་ཟེར་བ་ལྟ་བུ་ལོག་ལྟ་ཟེར་བ་དེ་རེད། དེ་རྒྱུད་ལ་སྐྱེས་ན་དགེ་རྩ་ཐམས་ཅད་བཅད་ནས་ཕྱི་མ་དམྱལ་བར་སྐྱེ་འགྲོ་བ་རེད། དེ་སྤངས་ནས་ཡང་དག་པའི་ལྟ་བ་ཟེར་བ་ལས་རྒྱུ་འབྲས་ལ་ཡིད་ཆེས་པ་དེ་རེད། དེ་ལ་སངས་རྒྱས་ལ་ཡིད་ཆེས་དགོས། དེ་ལ་ཡིད་ཆེས་ན་དེས་གསུངས་པའི་མདོ་སྔགས་ཀྱི་ཆོས་ལ་ཡིད་ཆེས་འོང༌། ཆོས་ལ་ཡིད་ཆེས་ན་དེ་ཉམས་སུ་ལེན་པའི་དགེ་འདུན་དང༌། ཆོས་ནས་བཤད་པའི་སྤང་བླང་ཐམས་ཅད་ལ་ཡིད་ཆེས་འོང་བ་རེད། མདོར་ན་དཀོན་མཆོག་གསུམ་ཁོ་ན་ལ་ཡིད་ཆེས་དགོས། མི་མ་ཡིན་རེ་ལ་གཏན་གྱི་སྐྱབས་སུ་འཛིན་མི་ཉན། རང་ཤི་ན་དེའི་འཁོར་གྱི་ཡི་དྭགས་རེ་ལ་སྐྱེ་འགྲོ་ངེས་ཡིན། འདི་ཡན་ཆད་ཀྱི་རང་དགེ་བཅུའི་ཁྲིམས་ལ་གནས་ཚུལ་ཡིན།